TNP โชว์รายได้ 9 เดือนโตแตะ 1.29 พันลบ. แย้มไตรมาส 4/61 พีคสุดหนุนทั้งปีเข้าเป้า 15%
TNP โชว์รายได้ 9 เดือนโตแตะ 1.29 พันลบ. แย้มไตรมาส 4/61 พีคสุดหนุนทั้งปีเข้าเป้า 15%
2 พ.ย. 2561

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยถึงผลประกอบการงวด 9 เดือน ปี 2561 บริษัทฯ มีรายได้จากการขายและบริการ 1,292.90 ล้านบาท เพิ่มขึ้น 126.95 ล้านบาท หรือคิดเป็น 10.89% เทียบกับงวดเดียวกันของปีก่อนอยู่ที่ 1,165.95 ล้านบาท ส่วนกำไรขั้นต้นอยู่ที่ 179.13 ล้านบาท เพิ่มขึ้นจากงวดเดียวกันของปีก่อน 15.55% มีอัตรากำไรขั้นต้นอยู่ที่ 13.85% กำไรสุทธิอยู่ที่ 45.20 ล้านบาท เพิ่มขึ้น 3.55% จากช่วงเดียวกันของปีก่อนอยู่ที่ 43.58 ล้านบาท มีอัตรากำไรสุทธิอยู่ที่ 3.48%
สำหรับงวดไตรมาส 3/2561 บริษัทฯ มีรายได้จากการขายและบริการ 440.54 ล้านบาท เพิ่มขึ้น 41.77 ล้านบาท หรือคิดเป็น 10.48% เมื่อเทียบกับงวดเดียวกันของปีก่อน กำไรขั้นต้นอยู่ที่ 62.15 ล้านบาท เพิ่มขึ้น 16.55% เมื่อเทียบกับงวดเดียวกันของปีก่อน มีอัตรากำไรขั้นต้นอยู่ที่ 14.11% กำไรสุทธิอยู่ที่ 15.60 ล้านบาท เพิ่มขึ้น 4.63% เมื่อเทียบกับงวดเดียวกันของปีก่อน มีอัตรากำไรสุทธิอยู่ที่ 3.52% ซึ่งเป็นผลมาจากความสำเร็จจากแผนการขยายสาขาของร้านธนพิริยะอย่างต่อเนื่อง รายได้จากสาขาใหม่สนับสนุนยอดขาย และได้รับค่าสนับสนุนการขายจากผู้จำหน่าย
นายธวัชชัย กล่าวเพิ่มว่า ผลงานที่ออกมาเป็นที่น่าพอใจ รายได้จากการขายและการให้บริการเติบโต เป็นผลจากกลยุทธ์การขยายสาขาให้ครอบคลุมพื้นที่ศักยภาพในจังหวัดเชียงราย และจังหวัดใกล้เคียงได้ตามแผนงานที่วางไว้ ประกอบกับ การบริหารควบคุมต้นทุนค่าใช้จ่ายให้มีประสิทธิภาพ ส่งผลให้ต้นทุนขายและการให้บริการต่อรายได้จากการขายและการให้บริการในไตรมาส 3 และงวด 9 เดือนแรกของปีนี้ ลดลงเมื่อเทียบกับงวดเดียวกันของปีก่อน
รวมทั้ง การนำสินค้าที่มีมาร์จิ้นสูงเข้ามาจำหน่าย เพื่อผลักดันมาร์จิ้นเติบโตเพิ่มขึ้น ขณะที่ทิศทางภาพรวมเศรษฐกิจในจังหวัดเชียงรายฟื้นตัวขึ้นเล็กน้อย กำลังซื้อของประชาชนในพื้นที่เพิ่มขึ้น ซึ่งจะเห็นได้ชัดในสาขาที่ได้ทำการติดตั้งเครื่องรูดบัตรสวัสดิการแห่งรัฐให้บริการแล้วกว่า 10 สาขา จากปัจจุบันมีทั้งหมด 23 สาขา เป็นอีกส่วนหนึ่งที่สนับสนุนให้บริษัทฯ มีรายได้เติบโตเพิ่มขึ้น
ด้านเภสัชกรหญิง อมร พุฒิพิริยะ รองกรรมการผู้จัดการ เปิดเผยว่า บริษัทคาดแนวโน้มผลการดำเนินงานไตรมาส 4/2561 จะเติบโตขึ้น รับยอดขายปลายปี ซึ่งเป็นช่วงไฮซีซั่นของธุรกิจ และการท่องเที่ยวในจังหวัดเชียงราย ส่งผลดีต่อธนพิริยะ ซึ่งในปัจจุบันมีสาขารวมกันอยู่ที่ 23 สาขา แบ่งเป็นสาขาในพื้นที่จังหวัดเชียงราย 21 สาขา และจังหวัดพะเยา 2 สาขา
อีกทั้ง บริษัทยังมีศูนย์กระจายสินค้าขนาดใหญ่บนพื้นที่กว่า 10,000 ตารางเมตร ที่ช่วยเพิ่มประสิทธิภาพในการขนส่งสินค้ากระจายไปตามสาขาต่างๆ ได้อย่างคล่องตัว และช่วยการสต๊อกสินค้าให้เพียงพอรองรับกับความต้องการของผู้บริโภคอีกด้วย
สำหรับภาพรวมในปี 2561 บริษัทฯ มั่นใจผลการดำเนินงานทำได้ตามเป้าหมายที่วางไว้ รายได้เติบโต 10 – 15% จากปีก่อนหน้าอยู่ที่ราว 1,600 ล้านบาท และตั้งเป้าขยายสาขาเพิ่มในปีนี้ 5 สาขา ที่จังหวัดเชียงรายทั้งหมด สนับสนุนให้สิ้นปีนี้จะมี 24 สาขา จากปลายปี 2560 มี 19 สาขา
“ในช่วง 11 เดือนแรกของปีนี้ ร้านธนพิริยะทยอยเปิดให้บริการเป็นที่เรียบร้อยแล้ว 4 สาขา ที่สาขาพญาเม็งราย สาขาเหมืองแดง และสาขาพญาแควหวาย และสาขาล่าสุด สาขาประตูล้อ อำเภอเมือง เปิดให้บริการในเดือนพฤศจิกายนนี้ ส่วนสาขาสุดท้าย ที่เชียงของ นับเป็นสาขาที่ 24 ได้เริ่มทำการก่อสร้างเป็นที่เรียบร้อยแล้ว คาดจะสามารถเปิดให้บริการภายในเดือนธันวาคม เป็นอีกแรงสนับสนุนผลประกอบการธนพิริยะให้โดดเด่นต่อเนื่องในปี 2562 ได้” เภสัชกรหญิง อมร กล่าว